2)

11 straipsnis pakeičiamas taip: „11 straipsnis Paprastųjų vilkešerių žvejybai ICES 4b ir 4c kvadratuose ir ICES 7 parajonyje taikomos priemonės 1. Sąjungos žvejybos laivams, taip pat vykdant verslinę žvejybą nuo kranto, draudžiama žvejoti paprastuosius vilkešerius (Dicentrarchus labrax) ICES 4b bei 4c kvadratuose ir ICES 7 parajonyje ir laive pasilikti, perkrauti, perkelti arba iškrauti tame rajone sužvejotus paprastuosius vilkešerius. 2. 1 dalyje nustatytas draudimas netaikomas paprastųjų vilkešerių priegaudai, sužvejotai nuo kranto vykdant verslinę žvejybą tinklais. Ši išimtis taikoma ankstesniems paplūdimio tinklų skaičiams, kurie buvo nustatyti dar iki 2017 m. Nuo kranto vykdant verslinę žvejybą tinklais negalima tikslingai žvejoti paprastųjų vilkešerių ir tik neišvengiama paprastųjų vilkešerių priegauda gali būti iškraunama. 3. Nukrypstant nuo 1 dalies, 2022 m. sausio mėn. ir 2022 m. balandžio 1 d. – gruodžio 31 d. ICES 4b, 4c, 7d, 7e, 7f bei 7h kvadratuose Sąjungos žvejybos laivai gali žvejoti, laive pasilikti, perkrauti, perkelti ar iškrauti tame rajone sužvejotus paprastuosius vilkešerius, kurie buvo sužvejoti toliau nurodytais žvejybos įrankiais ir laikantis šių apribojimų: a) naudojant demersinius tralus (11), neišvengiama priegauda neviršija 760 kilogramų per du kalendorinius mėnesius (sausio ir balandžio mėn.; gegužės ir birželio mėn.; liepos ir rugpjūčio mėn.; rugsėjo ir spalio mėn.; lapkričio ir gruodžio mėn.) ir 5 % viso per vieną žvejybos reisą atitinkamo laivo sužvejotų laive esančių jūrų gyvūnų svorio; b) naudojant traukiamuosius tinklus (12), neišvengiama priegauda neviršija 760 kilogramų per du kalendorinius mėnesius (sausio ir balandžio mėn.; gegužės ir birželio mėn.; liepos ir rugpjūčio mėn.; rugsėjo ir spalio mėn.; lapkričio ir gruodžio mėn.) ir 5 % viso per vieną žvejybos reisą atitinkamo laivo sužvejotų laive esančių jūrų gyvūnų svorio; c) naudojant žvejybos įrankius su kabliukais ir ūdas (13), neviršijama 5,95 tonos vienam laivui; d) naudojant statomuosius žiauninius tinklus (14), neišvengiama priegauda neviršija 1,5 tonos vienam laivui. Pirmos pastraipos c punkte išdėstytos nukrypti leidžiančios nuostatos taikomos Sąjungos žvejybos laivams, kurie 2015 m. liepos 1 d. – 2016 m. rugsėjo 30 d. laikotarpiu yra užregistravę paprastųjų vilkešerių laimikius naudojant žvejybos įrankius su kabliukais ir ūdas. Pirmos pastraipos d punkte išdėstytos nukrypti leidžiančios nuostatos taikomos Sąjungos žvejybos laivams, kurie 2015 m. liepos 1 d. – 2016 m. rugsėjo 30 d. laikotarpiu yra užregistravę paprastųjų vilkešerių laimikius naudojant statomuosius žiauninius tinklus. Pakeitus Sąjungos žvejybos laivą kitu, valstybės narės gali leisti taikyti nukrypti leidžiančias nuostatas kitam Sąjungos žvejybos laivui su sąlyga, kad nepadidės Sąjungos žvejybos laivų, kuriems taikoma kiekviena iš šių nukrypti leidžiančių nuostatų, skaičius ir jų bendras žvejybos pajėgumas. 4. 3 dalyje nustatyti laimikio limitai kitiems laivams neperduodami, o tais atvejais, kai taikomas dviejų kalendorinių mėnesių limitas, iš vieno dviejų mėnesių laikotarpio į kitą neperkeliami. Sąjungos žvejybos laivams, kurie per du kalendorinius mėnesius naudoja daugiau negu vieną žvejybos įrankį, kiekvienam įrankiui taikomas mažiausias 3 dalyje nustatytas laimikio limitas. Pasibaigus kiekvienam mėnesiui, valstybės narės ne vėliau kaip per 15 dienų Komisijai pateikia visų paprastųjų vilkešerių laimikių pagal naudoto žvejybos įrankio tipą ataskaitą. 5. Vykdant mėgėjų žvejybą, įskaitant žvejybą nuo kranto, ICES 4b, 4c, 6a ir 7a–7k kvadratuose: a) 2022 m. sausio 1 d. – vasario 28 d. ir gruodžio 1–31 d.: i) paprastuosius vilkešerius leidžiama žvejoti tik meškerėmis arba rankinėmis ūdomis su sąlyga, kad jie bus iš karto paleisti; ii) tame rajone sužvejotus paprastuosius vilkešerius draudžiama pasilikti laive, perkelti, perkrauti arba iškrauti; b) 2022 m. kovo 1 d. – lapkričio 30 d.: i) vienam žvejui leidžiama sužvejoti ir pasilikti ne daugiau kaip du paprastųjų vilkešerių egzempliorius per dieną; ii) pasilikti galima ne mažesnius kaip 42 cm paprastuosius vilkešerius; iii) paprastieji vilkešeriai negali būti žvejojami statomaisiais tinklais ir jais sužvejoti paprastieji vilkešeriai negali būti pasiliekami. 6. 5 dalis nedaro poveikio griežtesnėms nacionalinėms priemonėms dėl mėgėjų žvejybos.“;